ವಾಚಕರ ವಾಣಿ: ಖೇಲೋ ಇಂಡಿಯಾ ಕೇಂದ್ರ: ಜಿಲ್ಲಾ ಕೇಂದ್ರಕ್ಕೆ ಬೇಡ ರಾಜ್ಯದ ಎಲ್ಲ ಜಿಲ್ಲೆಗಳಲ್ಲೂ ತಲಾ ಒಂದು ಖೇಲೋ ಇಂಡಿಯಾ ಕ್ರೀಡಾ ಸೌಲಭ್ಯ ಕೇಂದ್ರ ಸ್ಥಾಪನೆಗೆ ಕೇಂದ್ರ ಯುವಜನ ವ್ಯವಹಾರ ಮತ್ತು ಕ್ರೀಡಾ ಸಚಿವಾಲಯವು ಮಂಜೂರಾತಿ ನೀಡಿರುವುದು ಸಂತಸದ ಸಂಗತಿ. ಆದರೆ, ಈ ಕೇಂದ್ರಗಳನ್ನು ಜಿಲ್ಲಾ ಕೇಂದ್ರಗಳಲ್ಲಿ ಸ್ಥಾಪಿಸದೆ ಜಿಲ್ಲೆಯ ಒಟ್ಟು ಭೌಗೋಳಿಕ ಪ್ರದೇಶವನ್ನು ಗಣನೆಗೆ ತೆಗೆದುಕೊಂಡು, ಜಿಲ್ಲೆಯ ಮಧ್ಯ ಭಾಗದಲ್ಲಿರುವ ದೊಡ್ಡ ಹಳ್ಳಿ ಅಥವಾ ಪಟ್ಟಣದಲ್ಲಿ ಆರಂಭಿಸಬೇಕು. ಇದರಿಂದ ಜಿಲ್ಲೆಯ ಯಾವುದೇ ಗಡಿ ಭಾಗದ ಆಸಕ್ತರಿಗೆ ಕೇಂದ್ರವು ತುಂಬಾ ದೂರವಿದೆ ಅನ್ನಿಸದು. ಆ ಹಳ್ಳಿ ಅಥವಾ ಪಟ್ಟಣ ಪ್ರದೇಶ ಅಭಿವೃದ್ಧಿ ಹೊಂದಲು ಒಂದು ಅವಕಾಶವೂ ಸಿಕ್ಕಂತೆ ಆಗುತ್ತದೆ. ಈಗಿರುವ ಜಿಲ್ಲಾ ಕೇಂದ್ರಗಳ ಮೇಲಿರುವ ನೀರು, ರಸ್ತೆ, ವಿದ್ಯುತ್, ಜನಸಂದಣಿ, ಮಾಲಿನ್ಯಗಳ ಒತ್ತಡವನ್ನು ತುಸುವಾದರೂ ತಡೆಯಬಹುದು. ಆಯಾ ಭಾಗದ ಹಳ್ಳಿ ಅಥವಾ ಪಟ್ಟಣ ಪ್ರದೇಶದ ಜನಪ್ರತಿನಿಧಿಗಳು ಈ ದಿಸೆಯಲ್ಲಿ ಪ್ರಯತ್ನಿಸಬೇಕು. ಮದನ ಮೋಹನ ರಾವ್, ರಾಯಚೂರು